As cozcas,  coscas, u cozquillas en aragonés occidental, y sosegas, soseguetas u zociguetas en aragonés oriental (en benasqués soseguetes), son una sensación que se siente en bellas partes d'o cuerpo quan se tocan con suavidat, lo que puede fer redir involuntariament a l'individuo a qui le son fetas. Tamién se'n puede producir quan se preta la parte d'o cuerpo y mesmo quan a persona piensa que se le va a tocar, por condicionamiento. Quan se'n siente muitas, pueden resultar desagradables.